《水龙吟 秋思，次母忆旧之作，时父在都门》
明代·叶小鸾

井梧几树凉飘，满庭景色仍如旧。啼鸦数点，斜阳一缕，挂残疏柳。

有恨林花，无情衰草，风吹重又。看轻阴带雨，天涯万里，楼高漫频搔首。

记泊石城烟渚，落红孤鹜常如绣。轻舟画舫，布帆兰枻，暮云天皱。

水静初澄，蓼红将醉，早秋时候。对庭前、萧索西风，惟有寒蝉高奏。

作者简介：叶小鸾（1616～1632） 明末才女。字琼章，一字瑶期，吴江（今属江苏苏州）人，文学家叶绍袁、沈宜修幼女。貌姣好，工诗，善围棋及琴，又能画，绘山水及落花飞碟，皆有韵致，将嫁而卒，有集名《返生香》。